标题：钱若水
钱若水办案
原文钱若水为同州推官，知州性褊急，数以胸臆决事不当，若水固争不能得，辄曰："当陪奉赎铜耳。"己而果为朝廷及上司所驳，州官皆以赎论，知州愧谢，己而复然，前后如此，数矣。有富民家小女奴逃亡，不知所之。奴父母讼于州，命录事参军鞫之。录事尝贷钱于富民，不获，乃劾富民父子数人共杀女奴，弃尸水中，遂失其尸，或为元谋，或从而加功，罪皆应死。富民不胜榜楚，自诬服。具上，州官审复无反异，皆以为得实矣。若水独疑之，留其狱数日不决。录事诣若水厅事诟之："若受富民钱，欲出其死罪耶？"若水笑谢曰："今数人当死，岂可不少留，孰观其狱词耶？"留之且旬日，知州屡趣之不得，上下皆怪之。若水一日诣州。屏人言曰："若水所以留其狱者，密使人访求女奴，今得之矣。"知州惊曰："安在？"若水因密送女奴于知州。乃垂帘引女奴父母问曰："汝今日见汝女识之乎？"对曰："安有不识也？"因从帘中推出示之。父母泣曰："是也。"乃引富民父子，悉破械纵之。其人号泣不肯去，曰："微使君之赐，则某灭族矣。"知州曰："推官之赐也，非我也。"其人趣诣若水厅事，若水闭门拒之，曰："知州自求得之，我何与焉？"知州以若水雪冤死者数人，欲为之奏论其功，若水固辞曰："若水但求狱事正，人不冤死耳。论功非本心也。"知州叹服。录事诣若水叩头愧谢。于是远近翕然称之。译文钱若水担任同州推官，知州性情急躁气量狭小，多次凭臆测决断事情而不恰当，若水坚持争论但不能达到目的，就说："又该陪着你一起交纳赎罪的钱了。"（意思是这样错下去，你受罚，我也要陪着你受罚。）不久果然被朝廷及上级批驳，知州和推官都被处以罚款。知州向钱若水表示惭愧道歉，但不久又是老样子。前前后后像这样子已经好多次了。有个富民家的小女奴逃跑了，不知道逃到哪里去了。女奴的父母告到州里，知州命录事参军（州里掌管文书的官）审问这件案子。录事曾向富民借过钱，没借到，于是就揭发富民父子数人共同杀死了女奴，并抛尸于水中，于是找不到尸体。这些人中有的是主犯，有的是跟着做帮凶的，都应该是死罪。富民受不了鞭杖拷打的酷刑，就自己屈招了。录事呈报知州，知州等人复审后认为并无相反或异常的情形，都认为审出了此案的真实情况。只有钱若水怀疑此事，留下这案子好几天不判决。录事到若水的办公处骂他说："你接受了富民的钱财，想出脱他的死罪吗？"钱若水笑着道歉说："现在几个人都判了死罪，怎可不稍微留下案件几天，仔细看看他们的供词呢？"留下案子将近十天了，知州多次催促他也没有结果，州里大小官员都责怪钱若水。有一天，钱若水去见知州，屏去他人后对知州说："若水拖延此案的原因，是我在秘密派人寻找女奴，现在找到了。"知州吃惊地说："在哪里？"钱若水于是秘密派人将女奴送到知州官府。知州便垂下窗帘，领女奴的父母来问道："你们今天如看到你们的女儿还认得吗？"回答说："怎么会不认得呢？"知州于是就从窗帘后推出女奴给他们看。女奴的父母哭着说："这是我的女儿啊！"知州于是叫人带来富民父子，全部卸下枷锁释放了他们。富民哭着不肯走，说："如果没有您的恩赐，我们一家就要全完了。"知州说："这是推官的恩赐，不是我的功劳。"那人又赶往钱若水的办公处，若水关上门不见他，说："这是知州自己求得实情的，我又参与了什么？"知州因若水替几个被判死罪的洗雪了冤情，想为他上奏请功，钱若水坚决拒绝说："我只求审判公正，不冤枉处死人罢了。论功行赏不是我的本意。"知州感叹佩服。录事到钱若水处叩头表示惭愧道歉。于是远近都一致称赞钱若水。
《宋史·钱若水传》
原文一钱若水，字澹成，一字长卿，河南新安人。父文敏，汉青州帅刘铢辟为录事参军，历长水禜都尉、扶风令、相州录事参军。先是，府帅多以笔牍私取官库钱，韩重赟领节制，颇仍其弊。文敏不从，重赟假他事廷责之，文敏不为屈。太祖嘉其有守，授右赞善大夫、知泸州，召见讲武殿，谓曰：“泸州近蛮境，尤宜绥抚。闻知州郭思齐、监军郭重迁掊敛不法，恃其荒远，谓朝廷不知尔。至，为朕鞫之，苟一毫有侵于民，朕必不赦。”至郡，有政迹，夷人诣阙借留。诏改殿中丞，许再任。三迁司封员外郎，又知洺州、建昌军。卒，年七十二。
若水幼聪悟，十岁能属文。华山陈抟见之，谓曰：“子神清，可以学道；不然，当富贵，但忌太速尔。”雍熙中，举进士，释褐同州观察推官，听决明允，郡治赖之。淳化初，寇准掌选，荐若水洎王扶、程肃、陈充、钱熙五人文学高第，召试翰林，若水最优，擢秘书丞、直史馆。岁余。迁右正言、知制诰。会置理检院于乾元门外，命若水领之。俄同知贡举，加屯田员外郎。诏诣原、盐等州制置边事，还奏合旨，翌日改职方员外郎、翰林学士，与张洎并命。俄知审官院、银台通进封驳司。尝草赐赵保忠诏，有云：“不斩继迁，开狡兔之三穴，潜疑光嗣，持首鼠之两端。”太宗大以为当。
至道初，以右谏议大夫同知枢密院事。真宗即位，加工部侍郎。数月，以母老上章，求解机务，诏不许。若水请益坚，遂以本官充集贤院学士、判院事。俄诏修《太宗实录》，若水引柴成务、宗度、吴淑、杨亿同修，成八十卷。真宗览书流涕，锡赉有差。
初，太宗有畜犬甚驯，常在乘舆左右。及崩，呜号不食，因送永熙陵寝。李至尝咏其事，欲若水书之以戒浮俗，若水不从。吕端虽为监修，以不莅局不得署名，至抉其事以为专美。若水称诏旨及唐朝故事以折之，时议不能夺。既又重修《太祖实录》，参以王禹偁、李宗谔、梁颢、赵安仁，未周岁毕。安仁时为宗正卿，上言夔王于太宗属当为兄，《实录》所纪缪误。若水援国初诏令，廷诤数四乃定。
俄判吏部流内铨。从幸大名，若水陈御敌安边之策，有曰：
孙武著书，以伐谋为主；汉高将将，以用法为先。伐谋者，以将帅能料敌制胜也；用法者，以朝廷能赏罚不私也。今傅潜领雄师数万，闭门不出，坐视边寇俘掠生民，上孤委注之恩，下挫锐师之气，盖潜辈不能制胜，朝廷未能用法使然也。军法，临阵不用命者斩。今若斩潜以徇，然后擢如杨延朗、杨嗣者五七人，增其爵秩，分授兵柄，使将万人，间以强弩，分路讨除，孰敢不用命哉？敌人闻我将帅不用命，退则有死，岂独思遁，抑亦来岁不敢犯边矣。如此则可以坐清边塞，然后銮辂还京，天威慑于四海矣。
臣尝读前史，周世宗即位之始，刘崇结敌入寇，敌遣其将杨衮领骑兵数万，随崇至高平。当时懦将樊爱能、何徽等临敌不战，世宗大陈宴会，斩爱能等，拔偏将十余人，分兵击太原。刘崇闻之，股忄栗不敢出，即日遁去。自是兵威大振。其后收淮甸，下秦、凤，平关南，特席卷尔。以陛下之神武，岂让世宗乎？此今日御敌之奇策也。
若将来安边之术，请以近事言之，太祖朝制置最得其宜。止以郭进在邢州，李汉超在关南，何继筠在镇定，贺惟忠在易州，李谦溥在隰州，姚内斌在庆州，董遵诲在通远军，王彦升在原州，但授缘边巡检之名，不加行营部署之号，率皆十余年不易其任。立边功者厚加赏赉，其位皆不至观察使。盖位不高则朝廷易制，任不易则边事尽知。然后授以圣谋，来则掩杀，去则勿追，所以十七年中，北边、西蕃不敢犯塞，以至屡使乞和，此皆陛下之所知也。苟能遵太祖故事，慎择名臣，分理边郡；罢部署之号，使不相统辖；置巡检之名，俾递相救应。如此则出必击寇，入则守城，不数年间，可致边烽罢警矣。原文二俄知开封府。时北边未宁，内出手札访若水以策。若水陈备边之要有五：
一曰择郡守，二曰募乡兵，三曰积刍粟，四曰革将帅，五曰明赏罚。
何谓择郡守？今之所患，患在战守不同心。望陛下选沉厚有谋谙边事者，任为边郡刺史，令兼缘边巡检，许召勇敢之士为随身部曲。廪赡不充则官为支给。然后严亭障，明斥候，每得事宜，密相报示。寇来则互为救应，齐出讨除；寇去则不令远追，各务安静。苟无大过，勿为替移；傥立微功，就加爵赏。如此则战守必能同心，敌人不敢近塞矣。
何谓募乡兵？今之所患，患在不知敌情。望诏逐州沿边民为招收军，给与粮赐，蠲其赋租。彼两地之中，各有亲族，使其怀惠，来布腹心。彼若举兵，此必预知，苟能预知，则百战百胜矣。
何谓积刍粟？今之所患，患在困民力。望陛下令缘边各广营田，以州郡长官兼其使额，每岁秋夏，较其课程，立鼓旗以齐之，行赏罚以劝之。仍纵商人入粟缘边。傥镇戍有三年之备，则敌人不敢动矣。
何谓革将帅？今之所患，患在重兵居外，轻兵居内。去岁傅潜以八万骑屯中山，魏、博之间镇兵全少，非銮辂亲征，则城邑危矣。望陛下慎选将臣任河北近镇，仍依旧事节制边兵，未能削部署之名，望且减行营之号；有警则暂巡边徼，无事则却复旧藩。岂惟不启戎心，况复待劳以逸。如此则不失备边之要，又无举兵之名，且使重兵不屯一处，进退动静，无施不可矣。
何谓明赏罚？今之所患，患在戎卒骄惰。臣自知府以来，见侍卫、殿前两司送到边上亡命军卒，人数甚多。臣试讯之，皆以思亲为言，此盖令之不严也。平时尚敢如此，况临大敌乎？望陛下以此言示将帅，俾申严号令，以警其下。古人云：“赏不劝谓之止善，罚不惩谓之纵恶。”又曰：“法不可移，令不可违。”臣尝闻郭进出镇西山，太祖每遣戍卒，必谕之曰：“汝等谨奉法。我犹赦汝，郭进杀汝矣。”其假借如此，故郭进所至，未尝少衄。陛下能鉴前日之事，即今日之元龟也。
若水又言：“边部用兵，唯视太白与月为进退者，诚以太白者将军也，星辰者廷尉也。合则有战，不合则无战；合于东则主胜，合于西则客胜。陛下能用臣言以谨边备，则边部不召而自来矣。太祖临御十七年间，未尝生事疆埸，而敌人往往遣使乞和者，以其任用得人而备御有方也。陛下苟思兵者凶器，战者危事，而不倒持太阿，授人以柄，则守在四夷，而常获静胜，此备御之上策也。”
未几，出知天雄军兼兵马部署。时言事者请城绥州，屯兵积谷以备党项。边城互言利害，前后遣使数辈按视，不能决。时已大发丁夫，将兴其役，诏若水自大名驰往视之。若水上言：“绥州顷为内地，民赋登集，尚须旁郡转饷。自赐地赵保忠以来，人户凋残，若复城之，即须增戍。刍粮之给，全仰河东。其地隔越黄河、铁碣二山，无定河在其城下，缓急用兵，输送艰阻。且其地险，若未葺未完，边寇奔冲，难于固守。况城邑焚毁，片瓦不存，所过山林，材木匮乏。城之甚劳，未见其利。”复诣阙面陈其事，上嘉纳之，遂罢役。初，若水率众过河，分布军伍，咸有节制，深为戍将推服。上谓左右曰：“若水，儒臣中知兵者也。”是秋，又遣巡抚陕西缘边诸郡，令便宜制置边事。还拜邓州观察使、并代经略使、知并州事。
六年春，因疾灸两足，创溃出血数斗，自是体貌羸鼛，手诏慰劳之，俾归京师。数月，始赴朝谒，因与僚友会食僧舍，假寝而卒，年四十四。赠户部尚书，赐其母白金五百两。子延年甫七岁，录为太常奉礼郎。
若水美风神，有器识，能断大事，事继母以孝闻。雅善谈论，尤轻财好施。所至推诚待物，委任僚佐，总其纲领，无不称治。汲引后进，推贤重士，襟度豁如也。精术数，知年寿不永，故恳避权位。其死也，士君子尤惜之。有集二十卷。
人物轶事
钱若水为举子时，见陈希夷于华山，希夷曰：“明日当再来。”若水如期而至。见有一老僧与希夷拥地罏坐，僧熟视若水，久之不语，以火箸画灰作“做不得”三字，徐曰：“急流勇退人也。”若水辞去，希夷不复留。后若水登科为枢密副使，年才四十致政。希夷初谓若水有仙骨，命老僧观之，僧云：“做不得。”故不复留。老僧麻衣道者也。王巩续闻见录作白阁道者。希夷素所尊礼云。邵氏闻见录 贵耳集、湘山野录事同文小异。 
钱若水为同州推官时，有富民女奴逃亡，父母讼于州。州录事尝贷于富民不获，乃劾富民父子共杀女奴，富民不胜榜楚，自诬服。具狱上州，皆覆实无反异。若水独疑之，留其狱，数日，录事诣若水，诟之曰：“若爱富民，欲出其死。”若水笑谢曰：“今数人当死，岂可不少留熟观其狱词耶？”留之且旬日，若水诣知州，屏人言曰：“若水所以留其狱者，密使人访求女奴，今得之矣。”因密送于知州所，知州引女奴父母从帘内，推女奴示之，父母持之而泣，乃引富民父子破械纵之。其人号泣不肯去，曰：“微使君，族灭矣。”知州言此推官之赐，其人趋诣若水厅事，若水闭门拒之，曰：“知州自求得之，我何与焉？”其人不得入，绕墙而哭，倾家资饭僧为若水祈福。知州欲论奏其功，若水固辞曰：“若水止求人不冤死耳，论功非本心也，且置录事于何地？”知州叹服。涑水纪闻 
钱若水为枢密副使时，吕相端罢，太宗靖按当作真宗。明日谓辅臣曰：“闻吕端命下，哭泣不已。”钱公厉声曰：“安有此？”退语诸公曰：“我辈眷恋爵禄，为上见薄如此。”遂力请罢。闻见近录 
王曾罢相，章圣谕近臣曰：“曾延辞既退矣，逡巡却立，恋冀复用。”众皆唯唯。若水挺身对曰：“王曾以道去国，未见有持禄意，陛下料人何薄耶？臣等弃此如土芥耳。”愤而出。即日毁裂冠带，被道士服，佯狂归嵩山。上大骇，屡召之不起，以终其身。涧泉日记 西园闻见录：宋执政刘昌言罢，太宗问赵镕曰：“昌言涕泣否？”镕曰：“与臣等谈多至涕泣。”镕乃迎合上意耳。吕蒙正罢相，太宗曰：“蒙正布衣，朕擢为相，今退寂寞，想其目穿望复位矣。”钱若水曰：“蒙正虽骤登显，然其风望不为忝冒，何有寂寞？不闻其郁悒也。”上为默然。若水叹曰：“上待辅臣如此。盖无秉节高迈，能全进退，以感动人主，遂贻上之轻鄙耳。”即以母老请罢。靖按吕端罢相，不在太宗时，王曾罢相，亦不在真宗时。西园闻见录作蒙正事，较可信。 
蜀人严储者与苏易简之父善。储始举进士，而易简生，三日为饮局，有日者同席，储以年月询之，日者曰：“君当俟苏公之子为状元乃成名。”坐客皆笑。后归朝，屡上不捷。太平兴国五年，果于易简榜下及第。湘山续录 茅亭客话以严储为杜希言，事略同。